b"\n_START_ARTICLE_\nMuseu de la Pesca\n_START_SECTION_\nOr\xc3\xadgens\n_START_PARAGRAPH_\nEl 1920 es cre\xc3\xa0 a Palam\xc3\xb3s el Cau de la Costa Brava, associaci\xc3\xb3 destinada a construir un museu amb un fons d\xe2\x80\x99objectes ecl\xc3\xa8ctic. El 1989 els seus fons, en risc de desapar\xc3\xa8ixer, es van municipalitzar, inventariar i catalogar. El 1990 comen\xc3\xa7aren les obres del que havia de ser la seu, a l\xe2\x80\x99edifici de Casa Montaner, i el 1992 s\xe2\x80\x99obr\xc3\xad una sala polivalent d\xe2\x80\x99exposicions._NEWLINE_El 1994 l\xe2\x80\x99Ajuntament de Palam\xc3\xb3s firm\xc3\xa0 un conveni amb la Universitat de Girona, fet que va permetre crear un \xc3\xa0mbit d\xe2\x80\x99estudi i investigaci\xc3\xb3 indispensable per abordar la redacci\xc3\xb3 del projecte museol\xc3\xb2gic. Fruit d\xe2\x80\x99aquesta col\xc2\xb7laboraci\xc3\xb3 es redefineix el projecte per convertir-lo en un museu tem\xc3\xa0tic dedicat a la pesca en l\xe2\x80\x99\xc3\xa0mbit de la Costa Brava, at\xc3\xa8s que no existia ni Catalunya ni a la Mediterr\xc3\xa0nia un museu dedicat en exclusiva a la pesca i els pescadors. L\xe2\x80\x99any 1999 es comen\xc3\xa7\xc3\xa0 el projecte d\xe2\x80\x99Inventari del Patrimoni Mar\xc3\xadtim i Pesquer de la Costa Brava, en el marc del Inventari del Patrimoni Etnol\xc3\xb2gic de Catalunya._NEWLINE_Una altra fita en el desenvolupament del projecte fou la proposta de canviar la seu per una ubicada al port pesquer, molt m\xc3\xa9s vinculat a la tem\xc3\xa0tica. El 1999 Ports de la Generalitat ced\xc3\xad l\xe2\x80\x99edifici del \xe2\x80\x98Tinglado\xe2\x80\x99 per ubicar-hi el nou Museu de la Pesca._NEWLINE_Actualment, el Museu de la Pesca forma part de la Xarxa de Museus de la Costa Brava, de la Xarxa de Museus d'Etnologia, de la Xarxa de Museus Mar\xc3\xadtims de la Costa Catalana, de la Xarxa territorial de Museus de les Comarques de Girona, de ICOM (Consell Internacional de Museus), de ICMM (International Council of Maritime Museums) i de la AMMM (Associaci\xc3\xb3 de Museus Mar\xc3\xadtims del Mediterrani).\n_START_SECTION_\nMissi\xc3\xb3 i objectius\n_START_PARAGRAPH_\nEntre els seus objectius es troba garantir la conservaci\xc3\xb3, la protecci\xc3\xb3 i la salvaguarda de les col\xc2\xb7leccions que integren el fons del Museu i del patrimoni mar\xc3\xadtim i pesquer de la Costa Brava, impulsar la recerca sobre el fet mar\xc3\xadtim i pesquer i plantejar un discurs expositiu que contribueixi a la sensibilitzaci\xc3\xb3 cap a la sostenibilitat. Vol donar les claus d'interpretaci\xc3\xb3 de la realitat, econ\xc3\xb2mica, social i cultural del sector mar\xc3\xadtim, passat, present i futur, plantejant els problemes i els reptes que el sector pesquer ha d'afrontar._NEWLINE_Les premisses del Museu de la Pesca plategen que l\xe2\x80\x99equipament cultural desbordi l\xe2\x80\x99\xc3\xa0mbit expositiu i generi \xc3\xa0mbits d'educaci\xc3\xb3, de divulgaci\xc3\xb3, d'investigaci\xc3\xb3, de documentaci\xc3\xb3, de salvaguarda i conservaci\xc3\xb3, de vinculaci\xc3\xb3 amb el propi sector i en definitiva de dinamitzaci\xc3\xb3 cultural de la seva comunitat. Alhora, vol servir de plataforma per treballar altres temes relacionats amb la mar, tot establint una col\xc2\xb7laboraci\xc3\xb3 estreta amb les institucions m\xc3\xa9s rellevants de I'ambit de la cultura i I'educaci\xc3\xb3 per aconseguir millor els seus objectius, entre elles la Universitat de Girona. En tot moment vol vincular-se a la realitat del propi sector de la regi\xc3\xb3, amb el qual comparteix interessos, inquietuds i espai f\xc3\xadsic, ja que s'ubica enmig del moll pesquer._NEWLINE_En aquest sentit, el Museu mostra la relaci\xc3\xb3 b\xc3\xa0sica entre l'\xc3\xa9sser hum\xc3\xa0 i la mar de manera oberta, participativa i interpretativa, de forma que els visitant se sentin c\xc3\xb2mplices d'una hist\xc3\xb2ria que gira entorn del peix i la pesca, i surtin del museu amb una mirada nova d'aquesta activitat econ\xc3\xb2mica. En definitiva, vol ser un lloc de di\xc3\xa0leg entre la gent de mar i la resta de la societat, de rescat d'una tradici\xc3\xb3 mil\xc2\xb7len\xc3\xa0ria entre les comunitats i la mar i pret\xc3\xa9n la descoberta d'un m\xc3\xb3n apassionat i fr\xc3\xa0gil.\n_START_SECTION_\nL'exposici\xc3\xb3 permanent\n_START_PARAGRAPH_\nL'exposici\xc3\xb3 permanent del Museu de la Pesca est\xc3\xa0 ubicada a l'edifici del Tinglado, un antic magatzem portuari edificat a la d\xc3\xa8cada del 1930. El projecte museogr\xc3\xa0fic va anar a c\xc3\xa0rrec dels arquitectes Dani Freixes, Eul\xc3\xa0lia Gonz\xc3\xa1lez i Artur Arias, del despatx Varis Arquitectes, i va ser guardonat amb el Premi Nacional de Disseny 2001.  _NEWLINE_Al primer espai del recorregut s'obre una grada amb seients per visualitzar un audiovisual. M\xc3\xa9s cap a l'interior, el visitant entra en un espai presidit per una barca de pesca i caixes de peix apilades entre altres mostres marineres. Al nivell superior, hi ha un recorregut per una passarel\xc2\xb7la que volteja tota la nau. Al final del recorregut hi ha una taula i cadires i altres situacions marineres que recreen l'ambient del m\xc3\xb3n pesquer.\n_START_SECTION_\nPremis\n_START_PARAGRAPH_\nEl museu ha rebut diversos premis i distincions, entre els quals cal destacar: Premi Sea Heritage Best Communication Campaign 2010,  el distintiu de qualitat tur\xc3\xadstica 2010, i finalista al premi European Museum Forum of the Year Award 2005.\n_START_SECTION_\nEquipaments i serveis connexos\n_START_PARAGRAPH_\nPer tal de desenvolupar la seva missi\xc3\xb3, el Museu de la Pesca s\xe2\x80\x99ha dotat des de l'any 2000 d'equipaments i serveix connexos per abordar els diferents \xc3\xa0mbits d\xe2\x80\x99actuaci\xc3\xb3 que estableixen la seva missi\xc3\xb3 i els seus objectius:\n_START_SECTION_\nEspai del Peix\n_START_PARAGRAPH_\nEquipament cultural ubicat sobre la llotja del port pesquer de Palam\xc3\xb3s que funciona com a aula gastron\xc3\xb2mica del MdP. Contribueix al coneixement i la sostenibilitat dels productes pesquers i de la seva gastronomia, tot reivindicant i fent pedagogia d'aquelles esp\xc3\xa8cies poc cotitzades, per\xc3\xb2 amb un alt valor culinari i gastron\xc3\xb2mic amb el comprom\xc3\xads de fomentar-ne el consum responsable._NEWLINE_Es distribueix en tres \xc3\xa0mbits principals: el centre d\xe2\x80\x99interpretaci\xc3\xb3 de la pesca, amb un ampli mirador sobre la subhasta del peix; una aula-taller de formaci\xc3\xb3\xc2\xa0 i l\xe2\x80\x99aula gastron\xc3\xb2mica pr\xc3\xb2piament, dissenyat com un espai de descoberta, demostraci\xc3\xb3 i degustaci\xc3\xb3 de la cuina del peix._NEWLINE_Desenvolupa un programa d\xe2\x80\x99activitats especialitzat en la difusi\xc3\xb3 i la promoci\xc3\xb3 dels productes pesquers del port de Palam\xc3\xb3s, la cuina del peix i la gastronomia marinera.\n_START_SECTION_\nLes Barques del Peix\n_START_PARAGRAPH_\nExtensi\xc3\xb3 flotant del propi Museu de la Pesca, constitu\xc3\xafda per les embarcacions \xe2\x80\x98Gacela\xe2\x80\x99, antiga barca de pesca d\xe2\x80\x99arrossegament, i l\xe2\x80\x99Estrella Polar, dedicada a la pesca d\xe2\x80\x99encerclament. L\xe2\x80\x99objectiu \xc3\xa9s preservar el patrimoni moble que constitueixen les embarcacions i difondre a bord, mitjan\xc3\xa7ant un programa d\xe2\x80\x99activitats, l\xe2\x80\x99ofici de pescador i de mestre d\xe2\x80\x99aixa.\n_START_SECTION_\nC\xc3\xa0tedra d\xe2\x80\x99Estudis Mar\xc3\xadtims\n_START_PARAGRAPH_\nExtensi\xc3\xb3 de la Universitat de Girona al territori, el seu objectiu \xc3\xa9s esdevenir una plataforma d'estudi, projecci\xc3\xb3 exterior i divulgaci\xc3\xb3 de l'activitat mar\xc3\xadtima i pesquera del litoral giron\xc3\xad, i de la seva riquesa patrimonial, social, econ\xc3\xb2mica i cultural.\n_START_SECTION_\nDocumare: centre de documentaci\xc3\xb3 de la pesca i el mar\n_START_PARAGRAPH_\nServei d\xe2\x80\x99informaci\xc3\xb3 i documentaci\xc3\xb3 especialitzat en la tem\xc3\xa0tica mar\xc3\xadtima i pesquera. Aplega i difon informaci\xc3\xb3 i documentaci\xc3\xb3 amb valor afegit amb l'objectiu d'afavorir la recerca, construir coneixement, valorar i sensibilitzar la societat vers l'activitat, la cultura i el patrimoni mar\xc3\xadtim.\n_START_SECTION_\nActivitats complement\xc3\xa0ries\n_START_PARAGRAPH_\nA banda de la visita al museu tamb\xc3\xa9 es poden realitzar visites guiades a peu pel port o a les barques del peix i a la subhasta del peix. Des del museu tamb\xc3\xa9 s'ofereix la possibilitat de fer una volta amb una barca de pesca professional de la Confraria de Pescadors de Palam\xc3\xb3s (Pescaturisme) o en un vaixell de vela llatina, el \xc2\xabRafael\xc2\xbb, de 1915, que ofereix diverses rutes pel litoral de Palam\xc3\xb3s.\n_START_SECTION_\nFestival \xc2\xabPalam\xc3\xb3s Terra de Mar\xc2\xbb\n_START_PARAGRAPH_\n\xc2\xabPalam\xc3\xb3s Terra de Mar\xc2\xbb \xc3\xa9s un festival mariner que va n\xc3\xa9ixer el 2004, inicialment amb una periodicitat bianual. Aquesta trobada amb la mar \xc3\xa9s impulsada per l'Ajuntament de Palam\xc3\xb3s amb la col\xc2\xb7laboraci\xc3\xb3 del Museu, aix\xc3\xad com diferents associacions, entitats i empreses de la vila relacionades amb el m\xc3\xb3n n\xc3\xa0utic. T\xc3\xa9 per objectiu potenciar l'activitat mar\xc3\xadtima, cultural i tradicional en un marc festiu. Aquest festival s'ha anat consolidant una festa marinera, on les embarcacions tradicionals s\xc3\xb3n la part principal, per\xc3\xb2 on tamb\xc3\xa9 hi ha tot tipus d'activitats que entretenen i diverteixen p\xc3\xbablic divers, sense deixar de banda l'orientaci\xc3\xb3 patrimonial i cultural del Museu."